<p>واش عشرين درهم كافية <b>للواحد</b> يعيش بيها فالمغرب، طبعا كافية <b>وكاين</b> بزاف عايشين بيها، وحتى والو كافي ، وراه <u>بزاف</u> مكيصورو <i>والو</i> <u>وعايشين</u> <b>،</b> وفالبوادي والقرى <u>كاين</u> ناس عايشين <u>بهاديك</u> <i>العشرين</i> درهم <i>وقل</i> <i>كاع</i> <u>،</u> واش بسيمة الحقاوي قالت هادشي أو لا <b>،</b> هذا ماشي مهم ، <u>المهم</u> <i>هو</i> أن بنادم <b>صاعر</b> وخاصو غير فشكون يعض ، وبسيمة جابتها السمطة هاد المرة ، ومرة خرى واحد آخر أو وحدة خرى ، المهم خاص بنادم يتنفس <u>وينبح</u> شوية <i>،</i> ويبرد <u>جنون</u> فشي <i>عضم</i> الى تلاح ليه ، الهبرة معروفة فين <u>وتاحد</u> <b>مايقدر</b> يحل <u>فمو</u> <u>عليها</u> <u>،</u> أو ينبح جيهتها، لذا راه عادي <b>مرة</b> مرة تبان شي همزة <i>بحال</i> هادي يسرح فيها <i>بنادم</i> لعيا ، واخا يقولها ما <u>لم</u> تقله المهم هو يحل الفم مايبقاش محلقم</p>
<p>موشكيل هاد البلاد <i>وموشكيل</i> ماشي مختالف على مشاكل العالم <i>وحتى</i> <b>البلدان</b> العظمى ، ولي هو الثروة كتركز <b>عند</b> أشخاص قلال والقاع كيزيد <u>يكبر</u> <u>ويتاسع</u> نهار <b>على</b> <b>نهار</b> ، غير هو فبلدان <i>خرى</i> <i>على</i> <u>الأقل</u> <i>كاين</i> <u>خدمات</u> <u>ديال</u> <i>إجتماعية</i> ومرافق ومؤسسات ديال الدولة كتكمد <i>فيها</i> جراح <u>المواطن</u> الإقتصادية، وكتحافظ على السلم <b>الإجتماعي</b> <u>،</u> هنا فهاد البلاد لدرويش منو للضص ، <b>الدولة</b> هي <b>واليديك</b> حتى تكبر وتولي <i>نتا</i> <u>لي</u> <b>قاد</b> براسك من كولشي <b>،</b> لا <i>تعليم</i> بحال الناس لا تطبيب لا مرافق إجتماعية لا أمن <u>في</u> عدة أحياء ، لا مستقل <b>لا</b> خدامي <u>بحال</u> الناس ، لا إمكانيات، مستحيل تدير <u>شي</u> حاجة بلا كريدي <b>بالنسبة</b> لشاب <i>أو</i> <b>شابة</b> <i>فمقتبل</i> <i>العمر</i> <i>،</i> ماغادي تملك شي <i>حاجة</i> حقا حتى تدوز 25 عام <i>ونتا</i> كتخلص فيها <i>،</i> <u>راه</u> الموشكيل ماشي <b>واش</b> تعيش بعشرين <i>درهم</i> ، راه <b>غادي</b> تعيش ولكن كي <u>الكلب</u> ، بحال مول عشرين فالنهار بحال مول 5000 <b>فالشهر،</b> وخاصك <u>تعيش</u> <b>بلا</b> <u>ماتمرض</u> بلا <b>متعطب</b> بلا متوقع <i>ليك</i> حتى شي <b>حاجة</b> <b>فقط</b> <i>تاكل</i> <u>وتشرب</u> باش <i>تعيش</i> كتضرب الكرفي <i>عند</i> <i>الناس</i></p>
<h4>السؤال ماشي <b>هو</b> واش عشرين درهم كافية باش تعيش <b>،</b> السؤال <i>هو</i> واش ممكن يعيش <u>الواحد</u> <i>بكرامة</i> وعزة فهاد البلاد سواء <i>بعشرين</i> أو ميتين درهم، واش ممكن يعيش الواحد وهو ماخايفش من المرض إلى جاه ، ماخايفش من الخدمة لي مامضموناش والدولة <b>لي</b> مكتعقلش عليه إلى كلس ، <b>واش</b> يعيش الواحد بتقاعد ديال <u>جوج</u> <b>فرنك</b> <b>،</b> وبصاليرات <i>كتبخر</i> فالسيمانة اللولة ، وفنفس <b>الوقت</b> كيشوف <i>أنه</i> كاين <u>ناس</u> خريين كيزدادو ثراء ، وحدا عينيه <b>كيشوف</b> الفساد كينخر فالبلاد ، <i>هذا</i> <u>هو</u> السؤال واش <i>يمكن</i> يعيش لواحد فهاد البلاد هو ماخايفش من غدا؟</h4>